
PËR MIRATIMIN E STATUTIT TË QENDRËS KOMBËTARE TË BIZNESIT

Në mbështetje të nenit 100 të Kushtetutës dhe të pikës 1, të nenit 14, të ligjit nr. 131/2015, “Për Qendrën Kombëtare të Biznesit”, me propozimin e ministrit të Zhvillimit Ekonomik, Turizmit, Tregtisë dhe Sipërmarrjes, Këshilli i Ministrave

VENDOSI:

1. Miratimin e statutit të Qendrës Kombëtare të Biznesit, sipas tekstit që i bashkëlidhet këtij vendimi.
2. Vendimi nr. 505, datë 1.8.2007, i Këshillit të Ministrave, “Për miratimin e statutit të Qendrës Kombëtare të Regjistrimit”, shfuqizohet. 
3. Vendimi nr. 624, datë 11.6.2009, i Këshillit të Ministrave, “Për miratimin e statutit të Qendrës Kombëtare të Licencimit”, shfuqizohet.
Ky vendim hyn në fuqi pas botimit në Fletoren Zyrtare.
KRYEMINISTRI
Edi Rama

STATUTI I QENDRËS KOMBËTARE TË BIZNESIT

Neni 1
Të përgjithshme

1. Termat e përdorur në këtë statut, përveçse kur ky akt parashikon ndryshe, do të kenë kuptimin që u është dhënë, përkatësisht, sipas ligjit nr. 9723, datë 3.5.2007, “Për Qendrën Kombëtare të Regjistrimit”, të ndryshuar (në vijim “Ligji për regjistrimin e biznesit”) dhe ligjit nr. 10081, datë 23.2.2009, “Për licencat, autorizimet dhe lejet në Republikën e Shqipërisë”, të ndryshuar (në vijim “Ligji për licencat, autorizimet dhe lejet”).
2. Në këtë statut, me termin:
a) “Ligj” do të kuptohet ligji nr. 131/2015, “Për Qendrën Kombëtare të Biznesit”;
b) “Ligjet funksionale” do të kuptohen, së bashku, ligji për regjistrimin e biznesit dhe ligji për licencat, autorizimet dhe lejet.

Neni 2
Statusi institucional

1. Qendra Kombëtare e Biznesit, në vijim QKB, organizohet dhe funksionon në bazë të ligjit dhe të këtij statuti.
2. QKB-ja është institucion publik qendror, me personalitet juridik, në varësi të ministrit, dhe e ka selinë në Tiranë.
3. QKB-ja financohet nga buxheti i shtetit dhe nga të ardhurat e veta.

Neni 3
Misioni

QKB-ja ka për mision lehtësimin e procedurave të regjistrimit të biznesit dhe të licencimit, lejimit, autorizimit dhe mbështetjes së institucioneve publike në vendimmarrjen për krijimin e një mjedisi rregullator miqësor.

Neni 4
Funksionet

QKB-ja ka këto funksione:
a) Mban regjistrin tregtar, në përputhje me ligjin për regjistrimin e biznesit;
b) Kryen regjistrimet në regjistrin tregtar, në përputhje me dispozitat e ligjit për regjistrimin e biznesit;
c) Kryen regjistrimin e subjekteve të përcaktuara në ligjin për regjistrimin e biznesit, për qëllim të regjistrimit fiskal, të sigurimeve shoqërore e shëndetësore, si dhe të inspektimit të marrë-dhënieve të punës;
ç) Lëshon certifikata, ekstrakte të regjistrimeve dhe kopje të vërtetuara të akteve të depozituara, sipas përcaktimit të ligjit për regjistrimin e biznesit;
d) Publikon të dhënat e regjistruara, sipas ligjit për regjistrimin e biznesit, si dhe siguron aksesin e lirë të publikut në to;
dh) Trajton procedurat e licencimit / autori-zimit/lejeve, ndryshimit dhe revokimit të tyre, sipas ligjit për licencat, autorizimet dhe lejet;
e) Mban dhe administron Regjistrin Kombëtar të Licencave, Autorizimeve dhe Lejeve, në përputhje me ligjin për licencat, autorizimet dhe lejet;
ë) Siguron aksesin e lirë të publikut në Regjistrin Kombëtar të Licencave, Autorizimeve dhe Lejeve, në përputhje me ligjin për licencat, autorizimet dhe lejet;
f) Informon dhe këshillon personat e interesuar për procedurat e regjistrimit të biznesit, si dhe procedurat e licencimit, autorizimit e lejimit;
g) Jep mendim për çdo nismë ligjore apo nënligjore në fushën e regjistrimit të biznesit dhe të licencave, autorizimeve e lejeve;
gj) Kryen studime për cilësinë e mjedisit rregullator, mbështet me informacion, analiza e këshilla ministrin, Këshillin e Ministrave apo institucionet qendrore e të pavarura, në lidhje me nismat e tyre normative dhe organizative në fushën e regjistrimit të biznesit e të licencave, autorizimeve e lejeve, si dhe asiston në përgatitjen e politikave për përmirësimin e mjedisit rregullator në këto fusha.
[bookmark: 2]Neni 5
Sportelet

1. QKB-ja organizohet në zyrën qendrore dhe në sportelet e shërbimit në territor.
2. QKB-ja ofron shërbim ndaj publikut, nëpërmjet:
a) Sportelit të saj në qendër apo sporteleve të shërbimit në territor, në rastet e parashikuara nga ligji, sipas organikës dhe strukturës së miratuar; 
b) Sportelit të saj elektronik; 
c) Sporteleve të shërbimit në territor, pranë njësisë së vetëqeverisjes vendore; 
ç) Sporteleve të shërbimit, të hapura në bashkëpunim dhe pranë Bashkimit të Dhomave të Tregtisë dhe Industrisë dhe/ose dhomave të tregtisë, rregulluar sipas legjislacionit përkatës.
3. Ngritja e sporteleve të shërbimit pranë njësive të vetëqeverisjes vendore, të identifikuara sipas pikës 3, të nenit 4, të ligjit, kryhet në bazë të marrëveshjes së bashkëpunimit, lidhur ndërmjet QKB-së dhe njësive përkatëse. Marrëveshja e bashkëpunimit përcakton kushtet e ofrimit të shërbimit dhe treguesit kryesorë të performancës, kualifikimet dhe kriteret e posaçme profesionale të nëpunësve të sportelit, si dhe trajnimet e detyrueshme për nëpunësit.
4. Në njësitë e vetëqeverisjes vendore, përcaktuar sipas pikës 3, më sipër, shërbimi i sportelit kryhet si funksion i deleguar, në përputhje me dispozitat e ligjit, me dispozitat e legjislacionit për organizimin dhe funksionimin e vetëqeverisjes vendore dhe me dispozitat e këtij statuti.
5. Ngritja e sporteleve të shërbimit pranë Bashkimit të Dhomave të Tregtisë dhe Industrisë dhe/ose dhomave të tregtisë, rregulluar sipas legjislacionit përkatës, të identifikuara sipas pikës 4, të nenit 4, të ligjit, kryhet nëpërmjet marrëveshjeve të bashkëpunimit që QKB-ja lidh me institucionet përkatëse. Marrëveshja e bashkëpunimit përcakton kushtet e ofrimit të shërbimit dhe treguesit kryesorë të performancës, kualifikimet e kriteret e posaçme profesionale të nëpunësve të sportelit, si dhe trajnimet e detyrueshme për nëpunësit.
6. Numri dhe vendndodhja e sporteleve të shërbimit pranë njësive të qeverisjes vendore apo organizatave të tjera, të përcaktuara në pikat 3 e 5, të këtij neni, miratohen nga ministri, me propozimin e titullarit të QKB-së, në bazë të planifikimit të nevojës për hapjen e sporteleve të shërbimit në territor dhe ngarkesës së mjaftueshme të veprimeve në sportel.
7. Të gjitha sportelet e shërbimit në territor lidhen online me sistemin qendror të QKB-së.
8. QKB-ja mund të kryejë funksionet e saj, sipas këtij ligji, edhe nëpërmjet hapjes së një sporteli elektronik për kryerjen e procedurave përkatëse, në përputhje me parashikimet e ligjit që rregullon regjistrimin e biznesit dhe të ligjit që rregullon licencat, lejet dhe autorizimet.
9. Në rast se njësia përkatëse e qeverisjes vendore apo organizata, me të cilën QKB-ja ka lidhur marrëveshje bashkëpunimi, sipas këtij neni, nuk ofron shërbimin e sportelit, në përputhje me parashikimet e këtij ligji apo me parashikimet e marrëveshjes së lidhur me QKB-në, titullari i QKB-së ka të drejtë t’i propozojë ministrit mbylljen e sportelit përkatës.

Neni 6
Stema dhe vula zyrtare

1. QKB-ja identifikohet me stemën dhe vulën e saj zyrtare.
2. Stema e QKB-së përbëhet nga Stema e Republikës dhe shënimet: “Republika e Shqipërisë, Ministria e Zhvillimit Ekonomik, Turizmit, Tregtisë dhe Sipërmarrjes, Qendra Kombëtare e Biznesit”.
3. QKB-ja dhe çdo sportel shërbimi kanë vulën e tyre zyrtare.
4. Vula e QKB-së ka formën dhe elementet e përcaktuara në pikën 2, të vendimit nr. 390, datë 6.8.1993, të Këshillit të Ministrave, “Për rregullat e prodhimit, administrimit, kontrollit dhe ruajtjes së vulave zyrtare”, me ndryshime dhe shënimin identifikues “Qendra Kombëtare e Biznesit”.
5. QKB-ja pajiset me 4 ekzemplarë të vulës zyrtare.
6. Vulat e sporteleve të shërbimit kanë formën dhe elementet e përcaktuara në pikën 2, të vendimit nr. 390, datë 6.8.1993, të Këshillit të Ministrave, “Për rregullat e prodhimit, administrimit, kontrollit dhe ruajtjes së vulave zyrtare”, me ndryshime dhe shënimin identifikues: 
“Qendra Kombëtare e Biznesit, sporteli i shërbimit të________(emri përkatës i njësisë vendore apo subjektit tjetër me të cilin QKB-ja ka marrëveshje bashkëpunimi)”.
7. Vula e QKB-së dhe vulat e sporteleve të shërbimit prodhohen, administrohen dhe ruhen në përputhje me legjislacionin në fuqi.
8. Kushtet e vërtetimit të veprimeve elektronike, nëpërmjet sportelit elektronik të QKB-së, miratohen nga ministri sipas kërkesave të ligjeve funksionale.

Neni 7
Titullari i QKB-së

1. Titullari i QKB-së është nëpunës civil i nivelit të lartë drejtues.
2. Titullari i QKB-së caktohet nga ministri sipas procedurave të parashikuara në legjislacionin për nëpunësin civil.
3. Statusi i titullarit, emërimi, lirimi nga detyra, masat, procedurat disiplinore dhe vlerësimi i punës së tij bëhen sipas kërkesave dhe procedurave të parashikuara në legjislacionin për nëpunësin civil.

Neni 8
Funksionet e titullarit

1. Titullari është përgjegjës për administrimin teknik, organizativ, financiar dhe të burimeve njerëzore të QKB-së, në përputhje me legjislacionin në fuqi. Në veçanti, titullari i QKB-së:
a) Është autoriteti përgjegjës për drejtimin, organizimin dhe kryerjen e funksioneve të QKB-së sipas ligjit;
b) Përfaqëson QKB-në në marrëdhënie me të tretët;
c) Është përgjegjës për administrimin e pasurisë së QKB-së dhe buxhetit të saj, në përputhje me legjislacionin në fuqi;
ç) Është përgjegjës për menaxhimin e burimeve njerëzore të QKB-së, në përputhje me këtë statut;
d) Është përgjegjës për ndjekjen dhe arritjen e objektivave specifikë vjetorë dhe të treguesve të cilësisë së shërbimit, të miratuara nga ministri;
dh) Është përgjegjës për veprimet e lidhura me ngritjen dhe funksionimin e sporteleve të shërbimit;
e) Shqyrton dhe zgjidh ankimet ndaj akteve, veprimeve apo mosveprimeve të QKB-së, sipas ligjeve funksionale. 
2. Titullari i QKB-së ushtron udhëheqjen metodologjike për zbatimin e procedurave që ndiqen, sipas ligjeve funksionale dhe nxjerr, për këtë qëllim, urdhra e udhëzime të detyrueshëm për nëpunësit e QKB-së dhe për të gjitha sportelet e shërbimit.

Neni 9
		Të drejtat dhe detyrat e titullarit

Për realizimin e përgjegjësive të mësipërme, titullari i QKB-së ka këto të drejta dhe detyra: 
a) Organizon, koordinon dhe kontrollon zbatimin e ligjit dhe të ligjeve funksionale në QKB dhe në sportelet e shërbimit;
b) 	I propozon ministrit miratimin e programit të brendshëm të veprimtarisë së institucionit;
c) Organizon përgatitjen dhe i propozon ministrit buxhetin vjetor dhe atë afatmesëm të institucionit;
ç) Vlerëson ngarkesën e veprimeve në sportelet e shërbimit dhe planifikon nevojën e përhapjes së sporteleve të shërbimit në territor;
d) I propozon ministrit planin e përhapjes së sporteleve të shërbimit, sipas përcaktimeve të ligjit;
dh) 	I propozon ministrit formatin e formu-larëve, të certifikatave e dokumenteve të tjera procedurale për kryerjen e funksioneve të QKB-së;
e) 	Miraton dhe firmos kontratat e punës me punonjësit administrativë të QKB-së;
ë) 	Përcakton kriteret e posaçme profesionale të nëpunësve të sportelit, si dhe trajnimet e nevojshme për ta; 
f) Përcakton kushtet e ofrimit të shërbimit të sportelit dhe treguesit kryesorë të performancës;
g) 	Bën vlerësimin e cilësisë së shërbimit për çdo sportel shërbimi, jo më pak se një herë, në fund të vitit, në përputhje me treguesit e cilësisë së shërbimit, të miratuar nga ministri; 
gj)	 Miraton programet e trajnimit për nëpunësit e QKB-së e të sporteleve të shërbimit dhe siguron trajnimin fillestar dhe periodik të tyre; 
h) Nxjerr urdhra e udhëzime të detyrueshëm për QKB-në dhe nëpunësit e sporteleve të shërbimit, në lidhje me kryerjen e funksioneve të QKB-së. Për nëpunësit e QKB-së zbatohen procedurat e legjislacionit për nëpunësin civil, të parashikuara për rekrutimin, përzgjedhjen, periudhën e provës, lëvizjen paralele, ngritjen në detyrë, transferimin, pezullimin dhe lirimin nga shërbimi civil;
i) 	Nxjerr urdhra individualë lidhur me rregullimin e marrëdhënieve të punës të punonjësve administrativë të QKB-së; 
j) 	Nxjerr urdhra të brendshëm, të detyrueshëm për menaxhimin administrativ dhe financiar të institucionit, sipas legjislacionit në fuqi;
k) 	I raporton ministrit për veprimtarinë e QKB-së dhe të sporteleve të shërbimit;
l) 	Përgatit dhe sugjeron akte nënligjore në zbatim të ligjit dhe ndryshimet e përmirësimit në aktet nënligjore;
ll) 	Kryen çdo detyrë dhe ushtron çdo të drejtë tjetër, sipas legjislacionit në fuqi;
m) 	Nënshkruan marrëveshjet e bashkëpunimit me institucionet e tjera publike shqiptare apo të huaja.

Neni 10
Burimet njerëzore

1. Nëpunësit e QKB-së, me përjashtim të punonjësve administrativë, kanë arsim të lartë.
2. Nëpunësit e QKB-së, përfshirë nëpunësit e sportelit qendror të shërbimit, në selinë e saj, dhe të sporteleve të shërbimit që mund të hapen nga QKB-ja, janë nëpunës civilë. Për këta nëpunës zbatohen procedurat e ligjit nr. 152/2013, “Për nëpunësin civil” dhe aktet nënligjore të miratuara në zbatim të tij, për rekrutimin, përzgjedhjen, periudhën e provës, lëvizjen paralele, ngritjen në detyrë, transferimin, pezullimin dhe lirimin nga shërbimi civil.
3. Detyrat e përcaktuara në legjislacionin e nëpunësit civil për “Njësinë e menaxhimit të burimeve njerëzore”, kryhen nga njësia përkatëse e shërbimeve mbështetëse të QKB-së.
4. Marrëdhëniet e punës së punonjësve administrativë të QKB-së i nënshtrohen legjisla-cionit të punës dhe legjislacionit tjetër, me zbatim të përgjithshëm në administratën publike.
5. Nëpunësit e QKB-së kryejnë veprimtari të detyrueshme trajnimi, menjëherë pas emërimit të tyre, në mënyrë periodike dhe sa herë që kërkohet nga titullari i QKB-së, në bazë të vlerësimit të punës.

Neni 11
Nëpunësit e sporteleve në njësitë e qeverisjes vendore

1. Nëpunësit e sporteleve të shërbimit, në njësitë e qeverisjes vendore ku ato krijohen, janë nëpunës të njësive vendore përkatëse.
2. Niveli i pagave dhe shpërblimeve të nëpunësve në sportelet e shërbimit, pranë njësisë së vetëqeverisjes vendore, përcaktohet me vendim të këshillit bashkiak. Struktura dhe numri i nëpunësve vendorë përcaktohet nga Kryetari i Bashkisë.
3. Me qëllim njësimin e shërbimit që i ofrohet publikut në të gjitha sportelet e shërbimit në territor, nëpunësit e këtyre sporteleve duhet të plotësojnë të njëjtat kritere të posaçme profesionale që zbatohen për nëpunësit e sportelit qendror të QKB-së.
4. QKB-ja siguron për nëpunësit e këtyre sporteleve të njëjtin trajnim që zbatohet për nëpunësit e sportelit të saj qendror.

5. Nëpunësit e këtyre sporteleve kryejnë veprimtari të detyrueshme trajnimi, menjëherë pas emërimit të tyre, në mënyrë periodike dhe sa herë që kërkohet nga titullari i QKB-së, në bazë të vlerësimit të cilësisë së shërbimit.
6. Titullari i QKB-së kërkon zëvendësimin e nëpunësit, nëse ky i fundit nuk kryen detyrën sipas treguesve të cilësisë të QKB-së dhe institu-cioni përkatës është i detyruar ta zëvendësojë punonjësin brenda afateve të përcaktuara në legjislacionin në fuqi për nëpunësit civilë.

Neni 12
Nëpunësit e sporteleve pranë subjekteve të tjera

1. Nëpunësit e sporteleve të shërbimit, të hapura pranë Bashkimit të Dhomave të Tregtisë dhe Industrisë dhe/ose dhomave të tregtisë, rregulluar sipas legjislacionit përkatës, janë punonjës të subjektit me të cilin QKB-ja ka lidhur marrëveshje bashkëpunimi.
2. Niveli i pagave dhe i shpërblimit, si dhe struktura e numri i punonjësve në sportelet e shërbimit pranë këtyre subjekteve, përcaktohen nga organet kompetente të subjektit me të cilin QKB-ja ka lidhur marrëveshje bashkëpunimi.
3. Me qëllim njësimin e shërbimit që i ofrohet publikut në të gjitha sportelet e shërbimit në territor, nëpunësit e këtyre sporteleve duhet të plotësojnë të njëjtat kritere të posaçme profesionale që zbatohen për nëpunësit e sportelit qendror të QKB-së.
4. QKB-ja siguron për nëpunësit e këtyre sporteleve të njëjtin trajnim që zbatohet për nëpunësit e sportelit të saj qendror.
5. Nëpunësit e këtyre sporteleve kryejnë veprimtari të detyrueshme trajnimi, menjëherë pas emërimit të tyre, në mënyrë periodike dhe sa herë që kërkohet nga titullari i QKB-së, në bazë të vlerësimit të cilësisë së shërbimit.
6. Titullari i QKB-së kërkon zëvendësimin e nëpunësit, nëse ky i fundit nuk kryen detyrën sipas treguesve të cilësisë të QKB-së dhe institucioni përkatës është i detyruar ta zëvendësojë punonjësin menjëherë.

Neni 13
Buxheti dhe mjetet themelore

1. Buxheti i QKB-së është pjesë përbërëse e buxhetit të ministrisë dhe përgatitet në përputhje me legjislacionin në fuqi.
2. 	Projektbuxheti i QKB-së përgatitet nën drejtimin e titullarit të saj, sipas legjislacionit në fuqi.
3. 	Fondet për shpenzime korrente, për çdo sportel shërbimi të ngritur në njësitë e vetë-qeverisjes vendore, janë fonde të kushtëzuara.
4. 	Fondet e kushtëzuara, sipas pikës 3, parashikohen dhe livrohen në trajtën e një shume vjetore, për çdo njësi të vetëqeverisjes vendore ku operojnë sportelet e shërbimit. Ato mbulojnë shpenzimet për paga, sigurime shoqërore e shëndetësore për punonjësit e nevojshëm për kryerjen e funksionit, si dhe shpenzime operative për energji e mjete të nevojshme të konsumueshme për ushtrimin normal të veprimtarisë etj.
5. Fondet për shpenzime kapitale, për sportelet e shërbimit në njësitë e vetëqeverisjes vendore dhe në institucionet, shpenzohen nga vetë QKB-ja.
6. 	Njësia e vetëqeverisjes vendore, në përputhje me objektin e saj, mund të parashikojë dhe kryejë shpenzime operative ose kapitale shtesë për përmirësimin e shërbimeve të sportelit.
7. 	QKB-ja mban llogaritë në thesar, në përputhje me legjislacionin në fuqi.
8. 	Të ardhurat e mbledhura nga tarifat dhe gjobat, për kryerjen e funksioneve sipas ligjit, përfshirë edhe ato të krijuara në sportelet e shërbimit, derdhen tërësisht në buxhetin e shtetit.
9. Të ardhurat nga tarifat për shërbimet e tjera, të krijuara nga QKB-ja ose nga sportelet e shërbimit në njësitë e vetëqeverisjes vendore, derdhen vetëm në masën 10 për qind në buxhetin e shtetit. Pjesa prej 90 për qind përdoret nga QKB-ja për përmirësimin e funksionimit e të shërbimit. Mënyra e përdorimit të këtyre të ardhurave bëhet me udhëzim të përbashkët të ministrit përgjegjës për tregtinë dhe ministrit të Financave.
10. Pajisjet e QKB-së dhe pajisjet e sporteleve të shërbimit në njësitë e vetëqeverisjes vendore dhe në subjektet e tjera, të blera nga fondet e saj, janë në pronësi shtetërore të QKB-së dhe në përdorim të njësive vendore e në përdorim të institucioneve përkatëse.
11. 	QKB-ja përgjigjet për mirëmbajtjen e pajisjeve në përdorim të sporteleve, sipas pikës 10, më sipër, me përjashtim të mirëmbajtjes së zakonshme, e cila kryhet nga njësia e vetëqeverisjes vendore apo institucioni përkatës.
12. 	Titullari i QKB-së përcakton kriteret për përdorimin e pajisjeve të sporteleve të shërbimit, të blera me fondet e QKB-së, konform kuadrit ligjor dhe nënligjor në fuqi.

Neni 14
Auditimi i brendshëm

Veprimtaria financiare e QKB-së auditohet nga struktura e ministrisë, sipas legjislacionit në fuqi. 

Neni 15
Komunikimi elektronik me autoritetet e tjera

1. Për të garantuar lehtësimin e procedurave të regjistrimit të biznesit dhe të trajtimit të licencimit/lejeve/autorizimeve në kompetencë të saj, QKB-ja realizon lidhjen dhe shkëmbimin e të dhënave me institucione dhe/apo baza të dhënash elektronike të institucioneve publike.
2. 	Marrëdhëniet, të drejtat dhe detyrimet e palëve, sipas pikës 1 më sipër, rregullohen nëpër-mjet marrëveshjeve të përbashkëta, sipas ligjit.

Neni 16
Orari i marrëdhënieve me publikun

Titullari miraton orarin e marrëdhënieve me publikun të QKB-së dhe të sporteleve të shërbimit. 

Neni 17
Raportimi dhe mbikëqyrja

1. 	Në fillim të çdo viti, ministri përcakton objek-tivat specifikë vjetorë dhe të treguesve të cilësisë së shërbimit të QKB-së.
2. Marrëdhëniet institucionale me ministrin mbahen nëpërmjet Sekretarit të Përgjithshëm të Ministrisë.
3. 	Titullari i QKB-së i raporton me shkrim ministrit sa herë që i kërkohet, por jo më pak se në fund të çdo tremujori, dhe i paraqet atij raportin vjetor të veprimtarisë teknike e financiare brenda muajit janar të çdo viti, për vitin e kaluar.


